Številka: 024-20/2019/43

Datum: 13. 7. 2022

**Zapisnik 13. seje Sveta za območja z omejenimi možnostmi za kmetijsko dejavnost, 13. 7. 2022**

Prisotni: Janez Beja (KGZS), Alenka Marjetič Žnider (ZZS), Roman Savšek (ZDRD), Andrea Ferreira (GIS), Matjaž Ribaš (SRRS), Irena Ule (ZKS), Marjan Hren (ZLGS), Jožica Gričnik (ZKS), Metod Jagodic, Anton Perpar (BF), Barbara Lombar (ZPM), Tomaž Cunder (KIS).

MKGP: Irena Šinko, Tanja Buzeti, Aleš Irgolič, Maša Žagar, Andreja Komel, Silvester Kranjec.

Dnevni red:

1. Ugotavljanje sklepčnosti in potrditev dnevnega reda,

2. Pregled in potrditev zapisnika 12. seje Sveta za OMD,

3. Predstavitev metodologije Točkovanje KMG v OMD,

4. Informacija o strateškem načrtu,

5. Razno.

Ad 1.

Prisotnih je bilo 12 članov Sveta. Seja je potekala na hibridni način, tako da je nekaj članov seji prisostvovalo preko spleta. Seja je bila sklepčna.

Sklep 1 : **Svet za OMD potrjuje predlagani dnevni red.**

Ad 2.

Zapisnik 12. seje je bil potrjen.

Sklep 2 : **Svet za OMD potrjuje zapisnik 12. seje Sveta za OMD.**

Ad 3.

Na začetku seje se je predsedujoči Sveta Janez Beja zahvalil ministrici, da je ohranila delovanje Sveta za OMD, ki aktivno deluje že tri leta in se s svojimi predlogi in razpravo dejavno vključuje v sooblikovanje pogledov in reševanje izzivov povezanih s hribovskim kmetijstvom. Ministrica pa je pozdravila sodelujoče člane in izrazila podporo delovanju Sveta še posebej ob dejstvu, da se v OMD nahaja kar ¾ kmetijskih zemljišč.

V predstavitvi metodologije točkovanja kmetij v OMD je Tomaž Cunder iz Kmetijskega inštituta Slovenije podrobno predstavil vse faze posodobitve in nadgradnje izjemno kompleksne metodologije točkovanja. Poudaril je dodatno vrednotenje izgube prihodka (povezano s krajšo vegetacijsko dobo zaradi višje nadmorske višine) ter pristope za večjo natančnost vrednotenja posameznih omejitvenih dejavnikov. Med ugotovitvami je izpostavil, da je izračunano število točk pri naključno izbranih tipih kmetijskih gospodarstev na splošno skladno s pričakovanji, kar pomeni, da kmetije, ki imajo najtežje pridelovalne razmere prejmejo tudi največje število točk. Predstavnik MKGP je posodobitev metodologije točkovanja dopolnil iz vidika posodobitve in dopolnitve evidenc in podatkov, ki so potrebne za izračun točk. V razpravi podana vprašanja, komentarji ali predlogi so se nanašali na sledeče:

 - razlog za izključitev kriterija »erozijska območja« iz modela točkovanja?

 - vpliv kriterija točke tal bi minimalizirali,

 - ohraniti pomembnost nagiba, saj se na planotah, četudi na višjih nmv, lahko, za razliko od strmin delo opravi s standardno kmetijsko mehanizacijo,

 - da se je šlo v posodobitev modela je najbrž razlog in da najverjetneje sedanji model točkovanja v nekem delu ni bil točen. Lahko, da se kakšna gorska območja tudi zato praznijo,

- da izračunov po kmetijah še ni, in je zato težko podati komentarje ali sprejemati sklepe.

MKGP je pojasnil, da kriterija »erozijska območja« v modelu točkovanja ne bomo več uporabljali zaradi vključenosti zahteve v pogojenost (in kar je v pogojenosti se ne more plačati) ter dejstva, da zgolj proglasitev erozijskega območja brez zahteve po kmetovem ravnanju ne more biti razlog, da je vključeno v točkovanje. Točke talnih lastnosti so ustrezno ovrednotene in v hribovskih območjih pogosto predstavljajo manjši del točk na kmetiji. V kriterij nagiba se ni bistveno posegalo in ostaja eden najviše vrednotenih kriterijev. Posodobitev modela točkovanja temelji na dosedanjem spremljanju modela in posebej odpravi pomanjkljivosti, ki smo jih zaznali.

Sklep 3: **Svet za OMD predlaga, da se takoj, ko bo narejen oz. posodobljen izračun točk po kmetijah ter pripravljene primerjave, simulacije in učinki, ponovno sestane Svet za OMD.**

Ad 4.

Sledila je informacija o aktivnosti MKGP v zvezi z usklajevanjem strateškega načrta z Evropsko Komisijo. Od sredine maja so namreč potekali intenzivni sestanki na tehnični ravni z EK. Ta faza tehničnih pogajanj je zaključena in prehajamo na fazo konkretno popravljenih poglavij strateškega načrta 2023-2027.Ocena teh usklajevanj je, da so sestanki konstruktivni in da poteka izjemno intenziven, konstruktiven dialog, posamezne točke se sproti zapirajo. So pa še vedno odprte občutljive točke, zlasti v povezavi s kalkulacijami in večjo okoljsko-podnebno ambicijo.

MKGP zasleduje postopek, da bi bil SN sprejet konec oktobra in da se že na AGRI predstavi neformalna končna oblika SN.

V razpravi se je (v povezavi s sklepom 12. seje) odprlo vprašanje pogojev v intervenciji mladi prevzemnik na gorskem območju. MKGP pojasnjuje, da je intervencija v SN taka, kot je bila usklajena z deležniki v lanskem letu in vključena v SN konec leta 2021. Mladi prevzemnik lahko kandidira, če ima 12.000 € standardnega prihodka (v nadaljevanju SO), izjemoma lahko 10.000 €, če kmetija leži na najmanj 700 m nmv, imajo točke OMD in več kot 50% KZU v nagibu nad 30%. To pomeni približno 1370 kandidatov + dobrih 300 dodatnih ob upoštevanju znižanega kriterija SO. Za to število upravičencev so planirana sredstva v SN.

Člani Sveta so obžalovali, da se ni s pogoji za vstop v intervencijo bolj prisluhnilo gorskim kmetijam, ki imajo lahko nižji SO, ga pa pogosto dopolnjujejo z dohodkom iz gozda (kar pa se ne šteje v SO). MKGP pa je pojasnil, da je bila intervencija usklajevana z vsemi deležniki, tudi s KGZS, in da se bodo lahko kmetije z 4.000 – 12.000 SO udeležile intervencije na investicijah (IRP02 – SC2 Naložbe v dvig produktivnosti in tehnološki razvoj, vključno z digitalizacijo kmetijskih gospodarstev). Z udeležbo na omenjeni intervenciji lahko kandidirajo tudi mladi kmetje, ki niso prejeli odločbe za mladega prevzemnika in izpolnjujejo pogoj starosti do 40 let. Najvišja možna podpora v programskem obdobju je 60.000 EUR.

Sklep 4: **Svet za OMD ugotavlja, da prihodek iz gozda ni vključen v SO, ki je pomemben pogoj intervenciji mladi prevzemnik in zato predlaga ministrici in MKGP, da se najde druga rešitev z namenom boljšega dostopa mladih na gorskem območju do intervencije.**

Sklep 4: **Svet za OMD predlaga, da se zaključna verzija strateškega načrta s kalkulacijami predstavi Svetu za OMD.**

Pripravil:

Silvester Kranjec